Oliver Ivanović
Oliver Ivanović (Rznić, 1. april 1953 - 16. januar 2018.) je bio srpski političar sa Kosova i Metohije, Republika Srbija. Bivši je državni sekretar za Kosovo i Metohiju u bivšem Ministarstvu za Kosovo i Metohiju pod bivšim ministrom Goranom Bogdanovićem. Bio je član jedne manje srpske političke stranke, Socijaldemokratske partije, politički i humanitarni lider kosovsko-metohijskih Srba sa severa uglavnom, konkretno Kosovske Mitrovice. Bio je član Koordinacionog centra za Kosovo i Metohiju. Velemajstor je u karateu. Početkom 2016. je od strane Euleksovog suda osuđen na 9 godina zatvora zbog ratnih zločina koje je počinio nad kosovskim Albancima kao zapovednik srpskih paravojnih formacija u Kosovskom ratu. Ubijen je 16. januara 2018. u atentatu ispred sjedišta Građanske inicijative "Sloboda, demokratija, pravda", čiji je bio osnivač i predsjednik,  u sjevernom dijelu Kosovske Mitrovice.

Biografija 
Rođen je 1. aprila 1953. godine od oca profesora istorije Bogdana i majke profesorke srpskog jezika i književnosti Olge, u porodici crnogorskog porijekla, u selu Rznić kod Dečana u Autonomnoj Kosovsko-Мetohijskoj Oblasti Narodne Republike Srbije, jedne od šest sastavnih autonomnih jedinica Federativne Narodne Republike Jugoslavije. Završio je osnovnu školu, kao i mašinsko-tehničku stručnu srednju, u Titovoj Mitrovici (današnja Kosovska Mitrovica). 

Životni san kao mladića mu je bio da postane pilot, pa je postao pitomac prestižne Vojne akademije u Zagrebu, prestonici Socijalističke Republike Hrvatske. U Zagrebu je započeo ozbiljno treniranje karate-a za vrijeme studija. Vrlo brzo postaje karate instruktor. Nakon tri godine studija, napušta zagrebačku vojnu akademiju nakon što mu je konstatovano da ima urođeni oštećen vid. Vraća se na Kosovo i pohađa i uspješno završava Mašinski fakultet u Mitrovici, ogranak Univerziteta u Prištini. Naknadno i apsolvira na Ekonomskom fakultetu u Prištini. 

Nastavlja paralelno sa svojim studijima profesionalno usavršavanje svoje borilačke veštine, dobija nove pojase, i dostiže vrhunac kada je osvojio prvenstvo u karate takmičenju Kosova. Dobija i određeni međunarodni prestiž postavši počasni međunarodni karate sudija, što dovodi do usavršavanja njegovog poznavanja stranih jezika koje je poveo još iz srednjeg obrazovanja. Govori engleski, albanski i italijanski jezik.

Živi u Kosovskoj Mitrovici, oženjen je i ima tri sina.

Oliver Ivanović se od januara 2014. godine zajedno sa još četvoricom Srba nalazio u pritvoru u zatvoru u Kosovskoj Mitrovici gde se teretii za ratni zločin nad civilnim stanovništvom na Kosovu i Metohiji 1999. i 2000. godine. Optužnica je podignuta u novembru 2014. godine, a suđenje je počelo 18. decembra 2014. godine. 

Zbog odbijanja da ga puste da se brani sa slobode Oliver Ivanović je 7. avgusta 2015. počeo štrajk glađu, dok je 14. avgusta zbog narušenog zdravlja prebačen u bolnicu u Kosovskoj Mitrovici. U februaru 2017. mu je ukinuta prvostepena presuda i naloženo je novo suđenje. Potom je bio u kućnom pritvoru, a od aprila 2017. je određeno da se brani sa slobode.

Ubijen je na vratima svoje kancelarije u rano jutro 16. januara 2018. godine u Kosovskoj Mitrovici.

Vidi još 
 Severno Kosovo
 Srpsko nacionalno veće

Reference

Spoljašnje veze 

 Biografija na sajtu Ministarstva za Kosovo i Metohiju Vlade Republike Srbije 
 Oliver Ivanović: Nemam drugog izbora („Politika“, 8. avgust 2015)

Srpski političari
Žrtve atentata